Willebrord Snell van Roijen
Willebrord Snell van Roijen var en hollandsk matematiker og astronom, professor i matematik i Leiden fra 1613. Snell er bedst kendt for sin opdagelse af brydningsloven (Snells lov) ca. 1621. Hans manuskript herom er gået tabt, men der findes referat af det fra samtiden; loven blev først offentliggjort af R. Descartes i 1637.
Fra 1615 var Snell stærkt optaget af landmåling, og han var den første til for alvor at udvikle den trianguleringsmetode, som den nederlandske matematiker Rainer Gemma Frisius (1508-55) havde foreslået i 1533.